钦定古今图书集成/明伦汇编/闺媛典/第327卷 > 王贞妇传 前人
## 钦定古今图书集成/明伦汇编/闺媛典/第327卷 > 王贞妇传 前人

贞妇，名顺荣，字静安，姓王氏，台之黄岩金沙里人。性
庄毅，日处深闺，人不见其面。其父广东元帅嗣奇之，
慎择所配。年十七，归同邑杨伯瑞。伯瑞以才用世，累
官行枢密院断事官，阶从四品，得封贞妇河南郡君。
至正间，猫獠兵侵天台，伯瑞帅师往扼之，弗胜，遂遇
害。贞妇时寓四明，年二十，子庆寿，始两月，闻夫亡，踯
躅欲求死，亲属交相慰解。遂护丧还葬于乡。屏铅华
弗御，戴道家冠，被鹤氅衣，翛然如尘外人，未尝轻于
笑语。人诮之，则曰：“我未亡人尔，尚何心追逐世好耶？”
乡里小儿欲媚上官，以贞妇美姿容，使聘之，不从，将
以威劫去。贞妇遽引刀断发痛詈不少休，事遂寝。越
三年，有权贵人闻其贤，强委禽焉。贞妇度不免，拊膺
长号，呼曰：“杨枢密何在？杨枢密何在？妾将相从于泉
下！”因闷绝仆地，媵人抉齿，以药灌之，移时乃甦。俟间，
执庆寿手曰：“吾命妇也，不敢亏节以辱汝父。汝父亡，
我非不能死，以汝幼，恐无育之者。即不育，岁时，何人
持卮酒以酹汝父坟，乃忍死至今？今汝已十龄，吾复
何忧？我将死于汝父之墓。”言讫而行。庆寿号诉，从母
林氏亟往救，贞妇以刀自刭，不殊。林夺刀挽之归，环
守至旦，稍解，贞妇复断发如初。权贵人曰：“此烈妇强
之不祥。”遂已。呜呼！女妇之质甚弱，耳扣盎足以骇走。
今贞妇乃不为威武所屈，若是，非秉志刚而见义明
不能也。世以丈夫自居者，冠带俨如，步趋锵如，议论
蔼如，人倘以女妇目之，则頩然怒，及究其所为，一遇
小利害，则甘心丧其所守，曾妇人女子之不若，抑又
何说哉？然自兵乱以来，妇人徇节而不屈者，或自刭
死，或坠崖下死，或赴水火而死，固人之所难，此特出
一时义烈所激尔。有如贞妇处孤灯败帷间，凄风萧
萧然，岁积月深，必有甚不能堪者。恒人之情，宁不为
之少衰？贞妇之操，则愈坚如铁石，百折不挠，岂不尤
人所难者乎？使一乡而得若人，必有率德而励行者。
由是达之一邑一州，无不皆然。其于移风俗美教化
之道，盖有赖焉。是宜为之传，以俟《观民风》者。《赞》曰：
“昔夏侯令女夫死不嫁，遂致断发为信。或蹙迫之急，
乃割耳与鼻，誓不欲类于人。”至今想其遗风，犹凛凛
然可畏也。今贞妇截发绝人，其厉操盖与令女同。若
其持刃自刎，比之割耳、割鼻者，且欲并身而捐之，其
志为益苦矣。呜呼！令女不可见有若贞妇，其所谓异
世而同符者，非耶？